የኢኮኖሚ ማሻሻያ መርሃግብሩ የተዛባውን የማክሮ ኢኮኖሚ ለማስተካከል እንደሚያስችል ተገለፀ
•የልማት አጋሮችና የዲፕሎማቲክ ማህበረሰብ አካላት ለማሻሻያው ተግባራዊነት ድጋፍ እንደሚያደርጉ ገልጸዋልአዲስ አበባ፡- ሀገር በቀል የኢኮኖሚ ማሻሻያ መርሃግብሩ ምቹ የቢዝነስ ሁኔታን በመፍጠርና የተዛባውን ማክሮ ኢኮኖሚ በማስተካከል ኢትዮጵያ በ2030 የአፍሪካ ብልፅግና ተምሳሌት እንድትሆን እንደሚያስችል ጠቅላይ ሚኒስትር ዶክተር አብይ አህመድ ገለፁ፡፡ ማሻሻው ለኢትዮጵያ እድገት ወሳኝ በመሆኑ ለተግባራዊነቱ ድጋፍ እንደሚያደርጉም የልማት አጋሮችና የዲፕሎማቲክ ማህበረሰቡ አባላት አረጋግጠዋል፡፡ ሀገር በቀል የኢኮኖሚ
ማሻሻያ መርሃግብሩን በተመለከተ
ትናንት በተባበሩት መንግስታት
የአፍሪካ ኢኮኖሚክ ኮሚሽን
የስብሰባ አዳራሽ ለልማት
አጋሮች እና ለዲፕሎማቲክ ማህበረሰቡ ትውውቅ በተደረገበት ወቅት ጠቅላይ ሚኒስትር ዶክተር ዐቢይ አህመድ እንደገለፁት፣ መንግስት ተዳክሞ የነበረውን ኢኮኖሚ እንዲያንሰራራ ለማድረግ በርካታ ስራዎች መስራቱን ጠቁመዋል፡፡ ይህ ማሻሻያ ለኢትዮጵያ ብልፅግና ጉዞ እንደ ድልድይ የሚያገለግል ነው ያሉት ጠቅላይ ሚኒስትር ዶክተር አብይ ለተግባራዊነቱም የልማት አጋሮች የበኩላቸውን ድጋፍ እንዲያደርጉ ጥሪ አቅርበዋል፡፡ ‹‹መርሃግብሩ ምቹ
የቢዝነስ ሁኔታን በመፍጠርና
የተዛባውን ማክሮ ኢኮኖሚ
በማስተካከል ኢትዮጵያ በ2030
የአፍሪካ ብልፅግና ተምሳሌት
እንድትሆን ያስችላል፡፡›› ያሉት
ጠቅላይ ሚኒስትሩ፣ የኢኮኖሚእድገቱ ሁሉንም ተጠቃሚ እንዲያደርግ መንግስት እየሰራ መሆኑንም ተናግረዋል። የተባበሩት መንግስታት የአፍሪካ ኢኮኖሚክ ኮሚሽን ዋና ፀሀፊ ዶክተር ቬራ ሶንግዊ፣ መንግስት ማሻሻያውን ተግባራዊ ለማድረግ ያለውን ቁርጠኝነት አድንቀው፤ ከመንግስት ጎን በመቆም አስፈላጊውን ድጋፍ ለማድረግ ዝግጁ መሆናቸውን ገልፀዋል። ኢትዮጵያ ሳቢ የኢንቨስትመንት አማራጮች እንዳሏት የተናገሩት ዋና ፀሀፊዋ፣ ይህንን እድል ተጠቅሞ በርካታ የስራ እድሎችን በመፍጠር የሀገሪቱን ኢኮኖሚ ለመደገፍ የልማት አጋሮች የራሳቸውን ድርሻ እንደሚወጡ ተናግረዋል። በዓለም ባንክ የኢትዮጵያ፣
የሱዳንና ደቡብ ሱዳን
ዳይሬክተር ወይዘሮ ካሮሊን
ቱርክ በበኩላቸው፤ መሰል
የመልማት እቅዶች ከራሱ
ከመንግስት መምጣቱን አድንቀው፤
ኢትዮጵያን ወደቀጣዩ ምእራፍ ለማሸጋገር የውጭ ምንዛሬ አቅምን ማሳደግ፣ የወጪና ገቢ ንግድን ማመጣጠን፣ የኢንቨስትመንት ማሻሻያዎችን መተግበር፣ የኃይል አቅርቦትን ማሳደግና ሌሎችም ስራዎች እንደሚያስፈልጉ ጠቁመዋል። የዓለም ባንክ ለዚህ ኢኮኖሚ ማሻሻያ ድጋፍ እንደሚያደርግም አረጋግጠዋል። ‹‹መርሃግብሩ በደንብ የተጠና እና ወደ እድገት ሊያሸጋግር የሚችል ሲሆን፤ ወደተግባር ለመቀየር የፋይናንስ፣ የአደረጃጀትና አቅም ግንባታ ስራዎች ያስፈልጋሉ።›› ያሉት በኢትዮጵያ የስዊድን ኤምባሲ የሁለትዮሽ እድገት ትብብር ክፍል ሀላፊ ወይዘሮ አኒካ ኖርዲን፣ መንግስት የኃይል አቅርቦትና ኢንፎርሜሽን ኮሙዩኒኬሽን ቴክኖሎጂን ማስፋፋት ላይ በትኩረት እንዲሰራ ጠይቀዋል። በርካታ የስራ እድሎችን
መፍጠር ተገቢ መሆኑን
ያነሱት ወይዘሮ አኒካ፣
የልማት አጋሮች ለዚህ
ማሻሻያ ተግባራዊነትና ለኢትዮጵያ
ኢኮኖሚ ማደግ ድጋፋቸውን አጠናክረው እንደሚቀጥሉም ተናግረዋል። ለቀጣዮቹ አስር ዓመታት ተግባራዊ የሚደረገው ይህ ማሻሻያ፣ በወጣቶች ስራ እድል ፈጠራ፣ በማክሮ ኢኮኖሚ፣ በውጭ ምንዛሬ ክምችት፣ በሃይል አቅርቦትና ሎሎችም በርካታ ዘርፎች ለውጥ ለማምጣት ታቅዶ በጠቅላይ ሚኒስትር ፅህፈት ቤት፣ በልማት ባንክ፣ በብሄራዊ ፕላን ኮሚሽን እና በገንዘብ ሚኒስቴር ቅንጅት የተዘጋጀ ነው። ሀገር በቀል የኢኮኖሚ ማሻሻያ መርሃግብር በዋናነት ማክሮ ኢኮኖሚያዊ፣ መዋቅራዊና እና ዘርፉን የተመለከቱ ማሻሻያዎች አቅፎ እንዲይዝ ተደርጎ የተዋቀረ ሲሆን፣ ከሳምንት በፊት ከተለያዩ የህብረተሰብ ክፍሎች ከተውጣጡ ተወካዮች፣ ምሁራንና ፖለቲካ ፓርቲ ተወካዮች ጋር በሸራተን ሆቴል ውይይት ተደርጎበት ግብአት እንደተሰበሰበ የሚታወስ ነው።አዲስ ዘመን ጳጉሜ 5/2011 ድልነሳ ምንውየለት 